അഫ്ഗാനില് നിന്ന് 85 പേരുമായി വ്യോമസേനാ വിമാനം ഇന്ത്യയിലേക്ക് പുറപ്പെട്ടു 280ഓളം പേര് കുടുങ്ങിക്കിടക്കുന്നതായി റിപ്പോര്ട്ട് അഫ്ഗാനിസ്ഥാനില് കുടുങ്ങിയ 85 ഇന്ത്യക്കാരുമായി വ്യോമസേനാ വിമാനം പുറപ്പെട്ടു. വ്യോമസേനയുടെ സി130ജെ വിമാനമാണ് യാത്രക്കാരുമായി ഇന്ത്യയിലേക്ക് പുറപ്പെട്ടത്. താജിക്കിസ്താനില് ഇറങ്ങി ഇന്ധനം നിറച്ച ശേഷമാണ് വിമാനം പുറപ്പെട്ടത്. അതേസമയം ഹമീദ് കര്സായി വിമാനത്താവളത്തിന് പുറത്ത് 280ഓളം ഇന്ത്യക്കാര് വാഹനങ്ങളില് കുടുങ്ങിക്കിടക്കുന്നതായി റിപ്പോര്ട്ടുണ്ട്. ഇന്ത്യയിലേക്ക് മടങ്ങാന് എത്തിയ ഇവരെ വിമാനത്താവളത്തിലേക്ക് പ്രവേശിപ്പിക്കുന്നില്ല. ഇന്നലെ രാത്രി മുതല് ഇവര് വിമാനത്താവളത്തിന് പുറത്ത് കുടുങ്ങിക്കിടക്കുകയാണ്. മലയാളികളുള്പ്പടെയുള്ളവര് സംഘത്തിലുള്ളതായാണ് ലഭിക്കുന്ന വിവരം. കാബൂളിലെ വിവിധ ഹോട്ടലുകളില് താമസിച്ചിരുന്ന ഇന്ത്യക്കാരെ ഇന്നലെ രാത്രിയാണ് ഇന്ത്യന് വിദേശകാര്യ മന്ത്രാലയം നാല് ബസ്സുകളിലും കാറുകളിലുമായി വിമാനത്താവളത്തിനടുത്ത് എത്തിച്ചത്. നിലവില് കാബൂളിലെ ഹമീദ് കര്സായി വിമാനത്താവളത്തിന്റെ പൂര്ണ ചുമതല അമേരിക്കന് സൈന്യത്തിനാണ്. ഇന്ത്യക്കാരെ വിമാനത്താവളത്തിലേക്ക് പ്രവേശിപ്പിക്കുന്നതിനുള്ള അനുമതി അമേരിക്ക നിഷേധിച്ചിരിക്കുകയാണ്. പ്രശ്നം പരിഹരിക്കുന്നതിന് ശക്തമായ ഇടപെടലുകള് ഇന്ത്യന് വിദേശകാര്യ മന്ത്രാലയം നടത്തുകയാണെന്നാണ് ഇപ്പോള് ലഭിക്കുന്ന വിവരം. അതേസമയം അഫ്ഗാനിലെ ഇന്ത്യന് എംബസി അടച്ചുപൂട്ടി ഉദ്യോഗസ്ഥര് രാജ്യം വിട്ടതു മൂലമാണ് അവിടെയുള്ള ഇന്ത്യക്കാരുടെ ഒഴിപ്പിക്കല് വൈകുന്നതെന്നാണ് ഉന്നയിക്കപ്പെടുന്ന പ്രധാന ആക്ഷേപം. യുഎസ് ഉള്പ്പെടെയുള്ള മറ്റ് രാജ്യങ്ങള് ഏതാനും ഉദ്യോഗസ്ഥരെ എംബസിയില് നിലനിര്ത്തി അവരുടെ പൗരന്മാരുടെ മടക്കയാത്ര ഏകോപിപ്പിച്ചപ്പോള്, ഇന്ത്യന് ഉദ്യോഗസ്ഥര് ആദ്യമെത്തിയ വിമാനങ്ങളില് രാജ്യം വിട്ടതിനെച്ചൊല്ലിയാണ് പരാതി.